CELEX: 62018TN0544
Language: et
Date: 2018-09-13 00:00:00
Title: Kohtuasi T-544/18: 13. septembril 2018 esitatud hagi – ArcelorMittal Bremen versus komisjon

5.11.2018   
            
            
               ET
            
            
               Euroopa Liidu Teataja
            
            
               C 399/52
            
         
      13. septembril 2018 esitatud hagi – ArcelorMittal Bremen versus komisjon
      (Kohtuasi T-544/18)
      (2018/C 399/67)
      Kohtumenetluse keel: saksa
      
         Pooled
      
      
         Hageja: ArcelorMittal Bremen GmbH (Bremen, Saksamaa) (esindajad: advokaadid S. Altenschmidt ja D. Jacob)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  ELTL artikli 265 alusel tuvastada, et komisjon on rikkunud komisjoni määruse (EL) nr 389/2013 (1) artikli 52 lõiget 2, kuna komisjon on jätnud pärast Saksamaa Liitvabariigilt 8. veebruaril 2018 teate saamist andmata põhihaldajale korralduse teha ELi tehingulogis hoitavas riiklikus eraldustabelis hageja käitise kohta (EU-ID DE000000000000060) vastavad muudatused;
               
            
                  —
               
               
                  teise võimalusena tühistada komisjoni 31. augusti 2018. aasta otsus hageja 14. mai 2018. aasta taotluse kohta;
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhineb järgmisel alusel.
      Liidu õiguse rikkumine
      Hageja väidab, et komisjon on kohustatud tegema määruse nr 389/2013 artikli 52 lõike 2 kohase otsuse, kuna muudatus riiklikus eraldustabelis on liidu õigusest tulenevate nõuetega kooskõlas.
      Lisaks leiab hageja, et ajalooline tegevusmäär toote kohta tuleb paagutatud rauamaagi toote puhul kooskõlas komisjoni otsusega 2011/278/EL (2) kindlaks määrata paagutatud rauamaagi kaalutud mahtude alusel, kui toode väljub paagutamisseadmest.
      Lõpuks on hageja seisukohal, et paagutatud rauamaaki, mis pärast tootmist veoks ettevalmistamise käigus kõrgahjus uuesti sõelutakse ja ümbertöödeldud materjalina taas paagutamisseadmesse sisestatakse, ei tohi paagutatud rauamaagitehase tegevusmäära kindlaksmääramisel kõrvale jätta.
      
         (1)  Komisjoni 2. mai 2013. aasta määrus (EL) nr 389/2013, millega luuakse liidu register vastavalt Euroopa Parlamendi ja nõukogu direktiivile 2003/87/EÜ, Euroopa Parlamendi ja nõukogu otsustele nr 280/2004/EÜ ja nr 406/2009/EÜ ning tunnistatakse kehtetuks komisjoni määrused (EL) nr 920/2010 ja nr 1193/2011 (ELT L 122, 3.5.2013, lk 1).
      
         (2)  Komisjoni 27. aprilli 2011. aasta otsus 2011/278/EL, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (ELT L 130, 17.5.2011, lk 1).